  Наталья Тетерина Удмуртиысь кутскись но ужась режиссёръёс Финн-угор фильмъёсъя фестивале пыриськыны быгато. Ужрад 3-6 пӧсьтолэзе Эстониысь Вырумаа уездын ортчоз, ивортэмын пор но финн-угор калыкъёслы сӥзем  вотэсбамын. Фестиваль-вожвылъяськонэ финн-угор кылъёсын яке финн-угор калыкъёс сярысь фильм кылдытӥсьёс пыриськыны быгато. Одӥг режиссёрлэсь котькӧня ужзэ куто. Фильмлэн титръёсын ӵош кузьдалаез – 30 минутозь. Крезьгуро клипъёсты, коммерци ужъёсты но политикаен герӟаськем фильмъёсты конкурсэ уг лэзё. Вожвылъяськонэ пыриськись фильмлэн одно ик ӟуч яке англи субтитръёсыз луыны кулэ. Режиссёръёслэсь куриськонъёссэс 26-тӥ оштолэзёзь finnougricfilmfond@gmail.com электрон адресъя куто. Ужрадэ фильмтэк но пыриськыны луэ: мылкыд карисьёс мастер-классъёссы гожтӥськыны быгато. Фестивальын чаклам дышетонъёс: Сценарий гожтонъя мастер-класс, дышетӥсь – мадьяр кинорежиссёр Даниэль Эрдели; Экспериментальной киноя мастер-класс, дышетӥсьёс – мадьяр кинорежиссёр но оператор Иван Бухаров, эстон режиссёр но монтажёр Лиис Нимик, мадьяр режиссёр, продюсер но актриса Дора Недечки; Экспериментальной крезьгуръя мастер-класс, дышетӥсь – крезьгурчи Отто Эскелинен; Анимацияя мастер-класс, дышетӥсь – эстон мультипликатор Хелен Унт; Пусъём, улон но сиськон понна радъясьёс коньдон тыро. Куд-огез мастер-классъёс дунын. Мастер-классъёсы пыриськыны мылкыд карисьёс 30-тӥ южтолэзёзь finnougricfilmfond@gmail.com электрон адресъя куриськон но мотивационной гожтэт келяны кулэ. Тегъёс: Лулчеберет кино Удмуртия Эстония удмуртъёс финн-угоркалыкъёс  